E-441/2009

Mál þetta, sem dómtekið var 14. september sl., er höfðað með stefnu birtri 7. apríl sl.

Stefnendur eru L-kvk-nf J-kvk-nf, kt. 000000-0000 og S-kk-nf G-kk-nf B-kk-nf, kt. 000000-0000, bæði til heimilis að Strandvegi 19, Garðabæ.

Stefndi er Stoðverk ehf., kt. 000000-0000, Grásteini 1, Ölfusi.

Dómkröfur stefnenda eru þær að stefndi verði dæmdur til að greiða stefnendum 500.000 krónur auk dráttarvaxta skv. 6. gr. laga nr. 38/2001 frá 20. janúar 2009 til greiðsludags. Þá er krafist málskostnaðar samkvæmt reikningi.

Dómkröfur stefnda eru þær aðallega að hann verði sýknaður af öllum kröfum stefnenda en til vara að stefnukröfur verði lækkaðar verulega og málskostnaðarkröfu stefnenda verði hafnað. Þá er krafist málskostnaðar að mati dómsins.

Málavextir.

Málavextir eru þeir að stefnendur greiddu stefnda 1.500.000 krónur 24. september 2008 sem innborgun vegna kaupa á sumarhúsi af stefnda, en samkvæmt reikningi nr. 538, dagsettum 22. september sama ár var kaupverðið 12.000.000 krónur. Málsaðilar komust að samkomulagi um riftun kaupanna 24. október sama ár og í samningi aðila, sem sagður er varða innborgun kr. 1.500.000 á fyrirhuguðum kaupum á sumarhúsi, segir að viðurkennt sé að stefndi skuldi stefnendum vegna riftunar á kaupum á sumarhúsi og skuli reikningur nr. 538 bakfærast. Þá var samið um að stefndi skyldi endurgreiða 500.000 krónur 10. nóvember sama ár og sömu fjárhæð 10. desember sama ár, en að öðru leyti eftir nánara samkomulagi. Þá var ákvæði í samningnum um að skuldin bæri hvorki vexti né annan kostnað. Stefndi greiddi fyrstu tvær afborganirnar, samtals 1.000.000 króna, en hann hefur enn ekki greitt eftirstöðvarnar. Samkvæmt gögnum málsins dróst greiðsla sem fram átti að fara 10. desember og með tilkynningu til stefnda 22. desember var honum tilkynnt að allar eftirstöðvarnar, 1.000.000 króna, yrðu innheimtar. Þann dag greiddi stefndi stefnendum 500.000 krónur. Með tilkynningu til stefnda 16. janúar sl. var skorað á hann að greiða 500.000 króna lokagreiðslu í síðasta lagi 20. sama mánaðar, ella yrði skuldin innheimt auk dráttarvaxta og innheimtukostnaðar þegar að þeim fresti liðnum og án frekari viðvörunar. Ekki er að sjá að nein viðbrögð hafi borist við þessum kröfum stefnenda fyrr en með framlagningu greinargerðar stefnda 20. maí sl.

Málsástæður og lagarök stefnenda.

Stefnendur byggja á samningi aðila dagsettum 24. október 2008 vegna riftunar á kaupum á umræddu sumarhúsi. Hafi orðið samkomulag um að reikningur vegna kaupanna skyldi bakfærast og stefndi endurgreiða innborgun að fjárhæð 1.500.000 krónur með tilteknum hætti. Stefndi hafi enn ekki greitt lokagreiðsluna, 500.000 krónur, en honum hafi verið tilkynnt að þá fjárhæð skyldi hann greiða eigi síðar en 20. janúar sl. Hafi það verið eindagi eftirstöðva þeirrar fjárhæðar sem stefndi hafi lofað að endurgreiða stefnendum. Þar sem um peningaskuld sé að ræða án tiltekins greiðsludags byggja stefnendur á því að stefnda beri að greiða hana þegar stefnendur krefjist. Stefndi hafi ekki sinnt áskorunum stefnenda um greiðslu skuldarinnar og sé málsókn þessi því nauðsynleg.

Stefnendur byggja á almennum reglum kröfuréttar og samningaréttar um loforð, samninga og greiðslu fjárskuldbindinga.

Málsástæður og lagarök stefnda.

Stefndi byggir á því að ætlunin með samkomulagi aðila dagsettu 24. október 2008 hafi ekki verið að hann endurgreiddi stefnendum 1.500.000 krónur, enda sé samkomulagið orðað þannig að greiddar verði tvær tilteknar greiðslur að fjárhæð 500.000 krónur hvor en að öðru leyti eftir nánara samkomulagi. Þá kveði samkomulagið á um að skuldin beri hvorki vexti né annan kostnað. Hafi ástæða þess að stefndi endurgreiddi ekki innborgunina að fullu verið sú að stefndi hafi orðið fyrir tjóni vegna riftunar stefnenda. Hafi stefndi orðið af annarri sölu þegar stefnendur hættu við kaupin og hafi húsið selst fyrir lægra verð. Þá hafi stefndi orðið fyrir talsverðum kostnaði við undirbúning sölunnar og frágang vegna riftunar. Stefndi telur sér heimilt með vísan til 1. mgr. 28. gr. laga nr. 91/1991 að skuldajafna kröfu stefnenda á hendur stefnda á móti kröfu sinni á hendur þeim vegna tjóns hans af viðskiptum við stefnendur.

Varakröfu um lækkun á dómkröfum byggir stefndi á því að verði ekki fallist á sýknukröfu hans og kröfu um skuldajöfnuð, sé engu að síður ljóst að stefndi hafi orðið fyrir verulegu tjóni vegna viðskipta sinna við stefnendur og beri því að lækka kröfur á hendur honum verulega. Stefndi mótmælir því að gjalddagi kröfunnar sé sá sem stefnendur byggi á, samkomulagið feli í sér að ná eigi samkomulagi um eftirstöðvar kröfunnar. Það hafi ekki verið gert, einungis hafi komið tölvupóstur frá lögmanni stefnenda þar sem greiðslu sé krafist að fullu innan fjögurra daga frá dagsetningu tölvupóstsins.

Stefndi telur að hafna verði kröfu stefnenda um dráttarvexti, bæði vegna orðalags áðurnefnds samkomulags um að skuld beri hvorki vexti né annan kostnað, svo og vegna ákvæða 7. gr. laga nr. 95/2008. Stefndi mótmælir með sömu rökum kröfu stefnenda um málskostnað. Í 7. gr. innheimtulaga sé skýrt kveðið á um að eftir gjalddaga kröfu skuli kröfuhafi senda skuldara eina skriflega viðvörun þess efnis að vænta megi frekari innheimtuaðgerða verði krafa eigi greidd innan a.m.k. 10 daga frá sendingu viðvörunar. Þá skuli í viðvörun koma fram m.a. sundurliðun kröfu, hver sé höfuðstóll hennar og hverjar viðbótarkröfur, s.s. dráttarvextir og innheimtuþóknun. Stefndi telur tölvupósta lögmannsins á engan hátt uppfylla skilyrði 7. gr. innheimtulaga. Gjalddagi kröfu sé umdeildur, greiðslufrestir sem gefnir séu of stuttir og tölvupóstur uppfylli ekki skilyrði laganna um skriflega viðvörun.

Stefndi vísar um lagarök til meginreglu kröfuréttar og samningaréttar svo og grunnreglna laga um lausafjárkaup nr. 50/2000. Þá vísar hann til innheimtulaga nr. 95/2008, einkum 7. gr., sbr. 6. gr. reglugerðar um hámarksfjárhæð innheimtukostnaðar o.fl. nr. 37/2009. Málskostnaðarkrafa er reist á XXI. kafla laga nr. 91/1991.

Niðurstaða.

Ekki er um það deilt í máli þessu að málsaðilar komust að samkomulagi um riftun á kaupum stefnenda á sumarhúsi af stefnda og í framhaldi af því gerðu aðilar samning 24. október 2008 um endurgreiðslu innborgunar á fyrirhuguðum kaupum. Stefndi féllst á að endurgreiða stefnendum 500.000 krónur 10. nóvember sama ár og sömu fjárhæð mánuði síðar. Skilja verður samkomulagið svo að um greiðslu eftirstöðvanna, 500.000 krónur, sem um er deilt í máli þessu, færi eftir nánara samkomulagi. Fyrir liggur að stefndi greiddi stefnendum 500.000 krónur 10. nóvember sama ár og sömu fjárhæð 22. desember sama ár, eða 12 dögum eftir umsaminn gjalddaga. Stefndi hóf þá þegar innheimtuaðgerðir vegna eftirstöðvanna en þær leiddu ekki til viðbragða af hálfu stefnda fyrr en með framlagningu greinargerðar í máli þessu. Stefnendur veittu stefnda lokafrest til 20. janúar sl. til þess að greiða kröfuna og féll krafan því í gjalddaga þann dag, enda gerði stefndi engan reka að því að semja um annan gjalddaga. Það athugast að stefnendur hófu innheimtuaðgerðir sínar 22. desember 2008, en þá höfðu innheimtulög nr. 95/2008 ekki tekið gildi. Verður því fallist á kröfur stefnenda í máli þessu að öðru leyti en því að vegna samningsákvæðis um að skuldin beri hvorki vexti né annan kostnað verður vaxtakröfu stefnenda hafnað. Stefndi hefur engin gögn lagt fram um fjártjón sem hann telur sig hafa orðið fyrir vegna riftunar stefnenda og verður skuldajafnaðarkröfu hans því hafnað. Eftir atvikum þykir rétt að málskostnaður falli niður.

H-kk-nf O. A-kk-nf dómstjóri kvað upp dóminn. Dómsuppkvaðning hefur dregist fram yfir lögbundinn frest en lögmenn aðila töldu endurflutning óþarfan.

DÓMSORÐ:

Stefndi, Stoðverk ehf., greiði stefnendum, L-kvk-þgf J-kvk-þgf og S-kk-þgf G-kk-þgf B-kk-þgf, 500.000 krónur.

Málskostnaður fellur niður.

H-kk-nf O. A-kk-nf.